<classify> KAMA ulikuwa unadhani kitambulisho cha taifa kinatumika kwa ajili ya kutambulisha uraia wako tu, basi utakuwa unakosea au upo nyuma katika zama za sasa za maendeleo ya sayansi na teknolojia. Kama ulikuwa hujui, kitambulisho hicho kina matumizi mengi zaidi ya hapo, ambayo pengine hata usingewaza kama kinaweza kurahisha mambo yako mengi katika harakati zako za maisha. Imebainika kuwa kitambulisho hicho, ambacho kinatolewa na Mamlaka ya Vitambulisho vya Taifa Nida na kila Mtanzania aliyetimiza miaka 18 anatakiwa kuwa nacho, kinaweza kutumika kama pochi ya fedha ya kielektroniki, ambayo mtu anaweza kuhifadhia fedha na kufanya malipo mbalimbali.Kwa mujibu wa Nida kuhusu matumizi ya namba ya utambulisho wa utaifa NIN na kitambulisho cha taifa, kutokana na kuwa na kisilikoni maarufu kama chip, kinaweza kutumika kama pochi ya kuhifadhia fedha.Akizungumza na gazeti hili jana namna mwananchi anavyoweza kutumia NIN na kitambulisho hicho katika mambo mbalimbali, Ofisa Habari Mwandamizi wa Nida, Agnes Gerald alisema mtu anaweza kuhifadhia fedha na kufanya malipo kwa huduma mbalimbali zinazotumia kadi, kama inavyofanyika katika mabasi ya mwendo kasi Udart au huduma nyingine zinazopokea malipo kielektroniki.Kitambulisho cha taifa kinaweza kutumika kama kadi ya ATM kwenye mashine za kutolea fedha na hata kwenye maingio ya milango ya kielektroniki pamoja na kuimarisha utendaji kazi serikalini kwa kuwa na kumbukumbu sahihi za watumishi na malipo ya stahili zao, hasa pale wanapostaafu ili wapate stahiki zao kiurahisi, alisema. Alisema faida nyingine ni kusaidia katika mapambano dhidi ya ugaidi wa kitaifa na kimataifa, kuwezesha mifumo ya serikali kubadilishana taarifa za kiutambuzi, kuondoa durufu ya utambuzi ndani ya serikali na sekta binafsi hivyo kuipunguzia serikali na sekta binafsi gharama za uendeshaji katika utambuzi wa watoa huduma na hata watu kuomba ajira.Katika kupata huduma za kijamii na kiuchumi, namba ya utambulisho wa utaifa na vitambulisho vya taifa ni muhimu kwa kila mwananchi katika kukopesheka kirahisi kwenye taasisi za fedha, kusajili biashara au kampuni, kusajili namba ya utambulisho wa mlipakodi TIN, kufungua akaunti ya benki, kupata hati miliki ya kiwanja, nyumba na kusaidia kuongeza wigo wa mapato ya serikali kwa kutambua watu wenye sifa za kulipa kodi za serikali, alisema. Agnes alisema manufaa mengine ya kitambulisho hicho ni kutumika kama nyaraka muhimu za kujiunga na elimu ngazi mbalimbali, kupata mkopo katika vyuo vya elimu ya juu, kujidhamini na kudhamini wengine.Vitambulisho hivi pia vinatumika kama daftari la mahudhurio la kielektroniki, kupata ruzuku za pembejeo za kilimo kirahisi kwa wakulima, wafugaji na watu wa makundi mengine kujisajili kwenye vyama vya ushirika, kupata msaada wa Mfuko wa Maendeleo ya Jamii Tasaf unaotolewa kwa kaya masikini na kumpunguzia mwananchi adha ya kubeba utitiri wa vitambulisho kwa kuwa taarifa zote muhimu za mtu zinapatikana katika mfumo wa utambuzi unaosimamiwa na Nida.Haya yote yanawezekana kwa kuwa teknolojia iliyotumika kutengeneza vitambulisho hivi vya taifa ni ya hali ya juu katika vitambulisho vinavyotengenezwa duniani. Ndiyo maana tunazihimiza taasisi ambazo hazijaanza au hazijajiunga na mfumo huu zifanye hivyo haraka ili kusaidia wananchi kupata huduma kirahisi kuepuka usumbufu usio wa lazima, alisema. Agnes aliwataka wananchi kujitokeza kwa wingi, kusajiliwa kwa wakati ili kutoa muda wa kutosha kwa Nida kufanyia kazi maombi yao kwa hatua zote za msingi zinazotakiwa ili namba zao za utambulisho, zizalishwe mapema na wao kuzipata ili wazitumie katika masuala ya kiuchumi na kiusalama.Matumizi mengine ya vitambulisho hivyo ni kutumika kusajili kadi za simu kwa kutumia alama za vidole, kupata hati ya kusafiria ya kielektroniki, kupata leseni ya udereva, kupata huduma za afya na kufungua akaunti katika benki na huduma mbalimbali katika taasisi za serikali na binafsi. Akizungumzia maonesho hayo ya biashara, alisema kutokana na umadhubuti wa mfumo wa utambuzi wa watu na matokeo chanya ya matumizi ya namba hizo na vitambulisho vya taifa katika taasisi za serikali na binafsi katika utoaji huduma, NIDA imefanikiwa kupata makombe matatu kwa mpigo katika maonesho hayo jijini Mwanza.Hii ni kwa kuwa taasisi hizo za serikali na binafsi zimefanikiwa kuongeza kasi na ufanisi katika utoaji huduma kwa muda mfupi huku pia, wanaopewa huduma kuondokana na urasimu katika kuhudumiwa jambo ambalo ni manufaa kwa watu, umma na taifa. kwa jumla, alisema.  <topic>: KITAIFA 